На основу члана 37 Статута Града Ниша, ("Службени лист Града Ниша", број 88/08)

 Скупштина Града Ниша на седници одржаној \_\_\_\_\_\_\_\_\_\_ 2016. године донела је

**Р Е Ш Е Њ Е**

 I **УСВАЈА СЕ** Извештај о раду Предшколске установе "Пчелица" Ниш за радну 2015/2016. годину број 8462 од 12.09.2016. године који је усвојио Управни одбор Установе Одлуком број 8672 од 14.09.2016. године.

 II Решење доставити Предшколској установи "Пчелица" и Управи за образовање.

Број:

У Нишу,

**СКУПШТИНА ГРАДА НИША**

Председник

 Mр Раде Рајковић

 **О б р а з л о ж е њ е**

Управни одбор Предшколске установе "Пчелица" Ниш на седници одржаној дана 14.09.2016. године Одлуком број 8672 усвојио је Извештај о раду Предшколске установе "Пчелица"за радну 2015/2016. годину број 8462 од 12.09.2016. године.

 У Извештају о раду су дати подаци о материјалним условима у којима се остваривала делатност као и подаци о остваривању задатака на унапређењу услова за остваривање делатности кроз опремање вртића, кухиње и набавку и израду дидактичког материјала.

Такође су дати подаци о реализованим облицима рада са децом, реализованим програмима и услугама приказаним кроз образовно васпитни рад са децом различитог узраста, припремни предшколски програм, рад у другој смени, рад са болничким групама. Посебан део чине извештаји о посебним, повременим, специјализованим и пригодним програмима.

Посебан део Извештаја чине и подаци о реализованим програмима и плановима рада стручних органа: Тима за вредновање и самовредновање рада Установе, Тима за превенцију и заштиту деце од насиља, злостављања и занемаривања, Тима за инклузивно образовање, Стручног актива за развојно планирање, Актива медицинских сестара-васпитача, Педагошког колегијума и интерне комисије о оспособљености приправника. Приказан је и извештај о раду органа управљања – директора и Управног одбора, као и Савета родитеља.

 Приказани су и подаци о раду организационих јединица Установе.

 Установа је основну делатност обављала у 24 вртића са целодневним и полудневним боравком. Припремни предшколски програм у години пред полазак у школу организован је и у просторијама при основним школама и месним канцеларијама.

 У ПУ „Пчелица“ у радној 2015/2016 години просечно је било уписано 6284 детета у 252 групе и то:

* У јасленом целодневном боравку (6-36 месеци) – 1116 деце у 52 групе,
* У целодневном боравку у вртићу (3-6,5 год.) – 4362 детета у 152 групе (рачунајући и припремни предшколски програм у целодневном трајању у години пред полазак у школу),
* У припремном предшколском програму на 4 сата – 731 дете у 43 групе и
* Васпитно образовни рад са децом на дужем болничком лечењу – 75 деце у 5 група.

У складу са чланом 30 Закона о предшколском васпитању и образовању и чланом 2 Правилника о критеријумима за утврђивање мањег односно већег броја деце од броја који се уписује у васпитну групу, Градско веће Града Ниша је својим Решењем број 849-20/2014-03 од 25.06.2014. године одобрило упис већег броја деце за 20% од норматива предвиђеног Законом о предшколском васпитању и образовању, због просечног годишњег одсуствовања деце већег од 30%.

 И поред ове мере, просечан број долазеће деце на нивоу целе установе је био 64,84% од броја укупно уписане деце.

На основу Закона о предшколском васпитању и образовању, а у складу са бројем уписане и долазеће деце, Град Ниш је са позиције Управе за образовање финансирао зараде 667 запослених на програмским активностима у основној делатности за целодневни боравак у вртићима. Са позиција Министарства просвете, науке и технолошког развоја Републике Србије су финансиране зараде 72 запослена на програмским активностима у основној делатности за припремни предшколски програм и образовно васпитни рад у болничким групама. Зараде 74 запослена на пословима припреме бесплатних ужина и исхране у продуженом боравку за децу основношколског узраста до 10 година старости финансиране су од прихода остварених употребом јавних средстава, за шта су средства планирана на позицијама Управе за дечију, социјалну и примарну здравствену заштиту.

 Имајући у виду да је Извештај о раду сачињен у складу са законом, прописима Града и циљевима оснивања Установе, предлаже се доношење Решења као у диспозитиву.

**Управа за образовање**

 По овлашћењу начелница

 Марина Костић